text: 54-årig kvinde omkommet af røgforgiftning efter natlig villabrand
  23 april 2016 kl. 04.39
  En 54-årig kvinde er død efter en brand i et villakvarter i Kolding natten til lørdag.
  Kvinden var eneste beboer i en villa på Rensdyrvænget i Strandhuse - og politiet vurderer, at hun omkom som følge af  røgforgiftning.
  - Det var en nabo, der slog alarm kl. 01,28. Den 54-årige var alene i huset. Vi betragter det som et ulykkestilfælde. Brandens præcise årsag skal vi have fastlagt senere, når vi kan lave tekniske undersøgelser på stedet, siger vagtchef Svend Pedersen, Sydøstjyllands Politi til TV SYD.
  Den livløse kvinde blev reddet ud en halv times tid efter branden blev opdaget, da ilden havde godt fat ved brandfolkenes ankomst. Hun blev uden held forsøgt genoplivet.
  
  